Okresná prokuratúra Lučenec 
F. Lehára 12, 984 80 Lučenec 1

Sp. zn. : 1 Pv 364/12/6606	Lučenec, 14.12.2012
EEČ : 2-47-155-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka dcéry XXXXX, nar. XXXXX hoci bola podľa právoplatného rozsudku OS v Lučenci č. 11P 199/2011 zo dňa 20.07.2011 počnúc dňom 07.10.2011 povinná platiť výživné na dcéru v sume 83 € vždy mesačne vopred do 15-teho dňa toho ktorého mesiaca k rukám starých rodičov dieťaťa XXXXX a XXXXX z XXXXX takto uloženú povinnosť v XXXXX a inde riadne neplnila a za obdobie od 01.04.2012 do 31.10.2012 dlhuje na výživnom celkom 581 €  
lebo obvinený nebol v čase činu pre nepríčetnosť trestne zodpovedný
Odôvodnenie:
Uznesením povereného príslušníka OO PZ v Lovinobani bolo dňa 06.07.2012 pod č. ORP-898/LO-LC-2012 začaté trestné stíhanie a zároveň vznesené obvinenie XXXXX  pre prečin zanedbania povinnej výživy podľa § 207 ods. 1 Tr. zákona, ktorý mala prečin spáchať spôsobom a v rozsahu uvedenom v skutkovej vete výrokovej časti tohto uznesenia.
Poverený príslušník OO PZ v Lovinobani po ukončení skráteného vyšetrovania predložil dňa 10.12.2012 na okresnú prokuratúru návrh na zastavenie trestného stíhania zo dňa 07.12.2012 podľa § 215 ods. 1 písm. e/ Tr. zákona, ktorý návrh odôvodnil s poukazom na znalecký posudok týkajúci sa vyšetrenia sa duševného stavu obvinenej. 
Po preskúmaní návrhu a obsahu vyš. spisu č. ORP-898/LO-LC-2012 som zistil, že v priebehu skráteného vyšetrovania bolo nariadené vyšetrenie duševného stavu obv. XXXXX pribratými znalcami z odboru zdravotníctva - psychiatrie, ktorí v podanom znaleckom posudku po vyšetrení duševného stavu obvinenej zhodne konštatujú, že obv. XXXXX v minulosti i v súčasnej dobe trpí vážnou duševnou poruchou, konkrétne chronickým ethylizmom s depraváciou osobnosti s chronickou psychotickou alteráciou osobnosti, ktorá duševná choroba ovplyvnila konanie aj ovládacie schopnosti v inkriminovanej dobe tým spôsobom, že nebola schopná ovládať svoje konanie, jej schopnosť rozpoznať nebezpečnosť svojho konania pre spoločnosť bola podstatne znížená a jej schopnosť ovládať svoje konanie bola vymiznutá a tiež v inkriminovanej dobe nebola schopná samostatnej existencie a na záver znalci navrhujú u obvinenej nariadiť ochranné protialkoholické liečenie ústavnou formou.
Podľa rozsudku OS v Lučenci č. Ps 2/2012 z 12.06.2012, ktorý nadobudol právoplatnosť a vykonateľnosť dňa 18.07.2012 súd pozbavil XXXXX, nar. XXXXX spôsobilosti na právne úkony. 
S poukazom na znalecký posudok týkajúci sa duševného stavu obvinenej je odôvodnený záver, že obv. XXXXX v čase spáchania prečinu zanedbania povinnej výživy podľa § 207 ods. 1 Tr. zákona bola nepríčetná.
Podľa § 215 ods. 1 písm. e/ Tr. poriadku prokurátor zastaví trestné stíhanie ak obvinený nebol v čase činu pre nepríčetnosť trestne zodpovedný.
Z uvedeného dôvodu bolo preto potrebné o trestnom stíhaní obvinenej rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Melo
prokurátor